b"\n_START_ARTICLE_\nTaiichi Ohno\n_START_SECTION_\nBiografia\n_START_PARAGRAPH_\nTaiichi Ohno va n\xc3\xa9ixer l'any 1912 en el si d'una fam\xc3\xadlia japonesa a Dalian, que havia estat cedida per l'Imperi Rus, despr\xc3\xa9s de la seva derrota a la guerra russojaponesa, a l'Imperi Japon\xc3\xa8s l'any 1905. Fill d'un t\xc3\xa8cnic de la cer\xc3\xa0mica que treballava pel Ferrocarril del Sud de Manx\xc3\xbaria, a les acaballes de la Primera Guerra Mundial es va mudar amb la seva fam\xc3\xadlia cap al Jap\xc3\xb3. Aleshores Ohno va estudiar a l'Escola T\xc3\xa8cnica de Nagoya, de la qual es graduaria l'any 1932._NEWLINE_Aquell mateix any, 1932, comen\xc3\xa7aria la seva carrera a una empresa de la fam\xc3\xadlia Toyoda de fabricaci\xc3\xb3 t\xc3\xa8xtil a petici\xc3\xb3 del seu pare. Aquella empresa seria venguda posteriorment l'any 1942 a una companyia brit\xc3\xa0nica, Platt Brothers, i els Toyoda reinvertirien el capital obtingut en una f\xc3\xa0brica de muntatge de cotxes._NEWLINE_Ohno ingressaria a la nova f\xc3\xa0brica de cotxes l'any 1943, anomenada Toyota, com a cap del taller de m\xc3\xa0quines. Despr\xc3\xa9s de la derrota de l'Imperi Japon\xc3\xa8s durant la Segona Guerra Mundial, el treballador japon\xc3\xa8s tenia una productivitat 3 cops menor que un alemany o 9 cops menor que un estatunidenc, que s'aprofitaven de la producci\xc3\xb3 en s\xc3\xa8rie. Amb l'obertura als mercats internacionals Toyota va estar a punt de fer fallida a final de la d\xc3\xa8cada dels 40. Sabent que no podia competir amb produccions menors amb els productes estrangers, Ohno va decidir reduir els malbarataments, obtenint com a resultat una reducci\xc3\xb3 dels costos de la producci\xc3\xb3._NEWLINE_Durant la d\xc3\xa8cada dels 50 i fins a la d\xc3\xa8cada dels 70 Ohno aniria implementant m\xc3\xa8todes productius sota aquesta premissa, neixent el sistema productiu Toyota, alhora que escalava posicions a l'empresa, que reconeixia la v\xc3\xa0lua de les seves aportacions._NEWLINE_Tot i que no li va ser f\xc3\xa0cil, a causa de la r\xc3\xadgida i tradicional estructura japonesa, la insist\xc3\xa8ncia d'Ohno va aconseguir que, en comptes de grans estocs, s'adopt\xc3\xa9s un proc\xc3\xa9s de control d'estocs just-in-time. Tamb\xc3\xa9 implantaria les bases de la producci\xc3\xb3 ajustada, reduint els malbarataments (o muda). Posteriorment tamb\xc3\xa9 desenvoluparia el l'estrat\xc3\xa8gia productiva pull, on nom\xc3\xa9s es fabrica si hi ha comandes._NEWLINE_Part de l'\xc3\xa8xit del model productiu Toyota es va deure a la col\xc2\xb7locaci\xc3\xb3 de la f\xc3\xa0brica, molt propera als prove\xc3\xafdors, situada a la ciutat de Toyota vora Nagoya, nucli de la ind\xc3\xbastria automobil\xc3\xadstica japonesa. Aquest fet va facilitar la instal\xc2\xb7laci\xc3\xb3 del tipus de producci\xc3\xb3 JIT (just-in-time)._NEWLINE_El 1975 va assolir el c\xc3\xa0rrec de vicepresident executiu de Toyota i es va retirar el 1978, mantenint un lloc de conseller fins a l'any 1982. _NEWLINE_A partir d'aleshores va escriure diversos llibres sobre els seus m\xc3\xa8todes que van estendre els m\xc3\xa8todes productius a occident, tot i que amb certes dificultats a causa dels difer\xc3\xa8ncies culturals. Els tres llibres van ser: Toyota Production System (1978), Workplace Management (1984) i Just-in-Time for Today and Tomorrow (1988)."